Quicumque cohæres atque cohabitator terræ illius de qua Psalmista ait: «Credo videre bona Domini in terra viventium,» fieri desiderat hujus terræ quæ corruptela subjacet quam et jacet vermes et porci nobiscum habent communem, Christo bona impertiri non metuat qui et hic mundi contemptoribus se centuplum rependere, et in futuro vitam æternam recompensare veridica voce promittit. Unde ego, admonitus, Letericus, Margaudi filius, partem illam offerendarum, cæterarumque rerum quas in ecclesi Sancti-Joannis de Jauviniaco castro, usque ad obitum domini mei, Gaufredi comitis, tenueram; partem quoque claustri vinealis prope ecclesiam Sancti-Theobaldi siti quam hactenus paterno jure habui, monachis de Charitate in ecclesia B. Mariæ Jauviniaci constitutis, perpetualiter concedo, pro obtinenda animæ meæ, animæque prædicti Gaufredi, animarumque antecessorum meorum æternæ quieti, salute, laudante et rogante domino meo Rainaldo, ejusdem Gaufridi filio; Walbertumque cum infantibus ejus, quem longe ante donaveram, in præsentia domini Girardi, prioris, iterum concedo, sicut antea concessi. Ego quoque Rainardus, Gaufridi filius comitis, hoc donum Leterici et dona quæ pater meus prædictæ ecclesiæ Sanctæ-Mariæ contulit, laudo et concedo. Insuper etiam, tam pro mea quam et pro patris mei anima, medietatem decimæ quam hactenus pater meus retinuerat, et cum ipsa quam habent in perpetuo possidendam monachis concedo. Horum donorum atque laudationum testes sunt qui presentes interfuere Gilduinus, vicecomes; Wido de Siligniaco; Herbertus, Warnerii filius, cum aliis multis et ejusdem castri populo. Factum publice, castro Jauviniaco, anno dominicæ Incarnationis Mº LXXXº secundo, mense januario, regnante Philippo, anno vigesimo secundo, rege Francorum. Hæc iterum dona atque laudationes, sicut et ego Rainaldus et pater meus feceramus, laudo et confirmo in manu domni Hugonis, abbatis Cluniacensis, in capitulo Sanctæ-Mariæ Jauviniacensis, tempore Sanctæ-Crucis, anno ab incarnatione Domini nostri Mº LXXXº quinto, quod et tertio a me confirmatum est in presentia Domini Richerii, Senonum archiepiscopi, eandem ecclesiam dedicantis, coram militibus et populo. Letaldus scripsit et subscripsit.